# ข่าวประชาสัมพันธ์

# 7 มกราคม 2568

# ​เริ่มแล้ว! “บสย. พร้อมค้ำ พร้อมช่วย” ระดมทีมงาน เดินสายแก้หนี้ทั่วประเทศ

บรรษัทประกันสินเชื่ออุตสาหกรรมขนาดย่อม (บสย.) คิกออฟโครงการ **“บสย. พร้อมค้ำ พร้อมช่วย”** วันแรก (7 ม.ค. 2568) ณ โลตัส บางแค กรุงเทพฯ ระดมทีมงานผู้เชี่ยวชาญมาให้คำแนะนำในการปรับโครงสร้างหนี้ผ่านมาตรการ **“บสย. พร้อมช่วย”** และการเข้าถึงแหล่งเงินทุนให้กับผู้ประกอบการ SMEs ภายใต้คอนเซ็ปต์ **“ช่วยคิด ช่วยแก้ ช่วยจบ”** อาทิ ตรวจสุขภาพทางการเงิน, ตรวจเครดิตบูโร, วิเคราะห์วงเงินสินเชื่อเบื้องต้น, แนะนำบริการ E consent, E KYC ผ่านช่องทาง LINE OA ตลอด 3 วันเต็ม (7-9 ม.ค.) เพื่อมอบของขวัญปีใหม่ให้กับผู้ประกอบการ SMEs พร้อมเดินสายออกบูธกิจกรรมที่ห้างโลตัส 12 จังหวัดทั่วประเทศ ไปจนถึงสิ้นเดือนมีนาคม 2568 เพื่อเข้าถึงผู้ประกอบการ SMEs ได้มากที่สุด

**นายวุฒิพันธุ์ ปริดิพันธ์** รองผู้จัดการทั่วไป สายงานปฏิบัติการบรรษัทประกันสินเชื่ออุตสาหกรรมขนาดย่อม (บสย.) เปิดเผยว่า วันแรกของโครงการ พบว่าได้รับการตอบรับจากผู้ประกอบการ SMEs ที่ บสย. ได้จ่ายค่าประกันชดเชย หรือ ลูกหนี้ บสย. เดินทางมาขอคำปรึกษา และเข้าร่วมมาตรการปรับโครงสร้างหนี้กับ บสย. ที่บูธกิจกรรมอย่างต่อเนื่อง ทั้งลูกหนี้ “กลุ่มเปราะบาง” เงินต้นไม่เกิน 200,000 บาท ซึ่งล่าสุด บสย. ได้เปิตดัวมาตรการเพื่อช่วยเหลือลูกหนี้กลุ่มนี้โดยเฉพาะ และลูกหนี้ SMEs ทั่วไป ภายใต้มาตรการ 3 สี “ม่วง เหลือง เขียว” เป้าหมายของโครงการมุ่งตอบโจทย์นโยบายภาครัฐ เพื่อแก้หนี้ให้ผู้ประกอบการ SMEs ลดภาระทางการเงิน ปลดหนี้ แก้หนี้ยั่งยืน และสามารถเดินหน้าต่อได้

ตลอดวันนี้ มีผู้ประกอบการ SMEs หลากหลายกลุ่มเดินทางมาที่บูธกิจกรรมเพื่อขอปรับโครงสร้างหนี้ ยกตัวอย่าง ผู้ประกอบการธุรกิจขายเสื้อผ้าที่ตลาดร่มหุบ แม่กลอง ได้รับผลกระทบจากโควิด เป็นหนี้เสีย ซึ่ง บสย. จ่ายค่าประกันชดเชยเมื่อปี 2566 มีหนี้เงินต้น 190,000 บาท และดอกเบี้ยค้างประมาณ 20,000 บาท เดินทางมาที่บูธเพื่อเจรจาขอปรับโครงสร้างหนี้ ได้รับความช่วยเหลือผ่านมาตรการลูกหนี้ “กลุ่มเปราะบาง” ปลดหนี้ปิดบัญชี โดยจ่ายเงินก้อนแรกเพียง 500 บาท และได้รับส่วนลดเงินต้น 30% พร้อมยกดอกเบี้ยค้างทั้งหมด

SMEs ที่สนใจเข้าร่วมโครงการปรับโครงสร้างหนี้กับ บสย. สามารถลงทะเบียนผ่าน LINE OA : @tcgfirst หรือสามารถลงทะเบียนที่บูธกิจกรรม “บสย. พร้อมค้ำ พร้อมช่วย” นอกจากนี้ บสย. ยังมีวงเงินค้ำประกันสินเชื่อภายใต้โครงการ PGS 11 “บสย. SMEs ยั่งยืน” อีกกว่า 10,000 ล้านบาท เพื่อช่วยเหลือ SMEs เข้าถึงแหล่งเงินทุน สามารถสอบถามข้อมูลเพิ่มเติมได้ที่สำนักงานเขตในพื้นที่ หรือ บสย. Call Center โทร. 02-890-9999